
JAVNI RAZPIS
o sofinanciranju kulturne dediščine v občini Medvode v letu 2021


1. Naročnik javnega razpisa:
Naročnik javnega razpisa je Občina Medvode, Cesta komandanta Staneta 12, 1215 Medvode.

2. Predmet javnega razpisa in višina razpisanih sredstev:
Predmet javnega razpisa je sofinanciranje akcij zaščite kulturne dediščine v občini Medvode, raziskovalnih in publicističnih projektov s področja kulturne dediščine in redne dejavnosti društev, ki so registrirana za opravljanje dejavnosti na področju kulturne dediščine v letu 2021 iz sredstev proračuna Občine Medvode. Področja sofinanciranja kulturne dediščine so naslednja: 
a) 	redna društvena dejavnost;
b.1.)	akcije, povezane z adaptacijo, prenovo, zaključnimi deli in zaščito kulturnih spomenikov ali predmetov na območju občine Medvode, ki so vpisani ali v postopku vpisa v Register kulturne dediščine Republike Slovenije (RKD);
b.2.)	restavratorski in sanacijsko-konservatorski posegi na kulturnih spomenikih;
b.3.)	redno vzdrževanje kulturnih spomenikov in njihove okolice ter vzdrževanje predmetov kulturne dediščine;
c.)	raziskovalni in publicistični projekti s področja kulturne dediščine.

Okvirna višina sredstev, ki so namenjena za področja sofinanciranja iz prejšnjega odstavka, je 25.000 EUR. Sredstva se zagotavljajo iz proračunske postavke 8.1.2.6 Varovanje naravne in kulturne dediščine – investicije in investicijsko vzdrževanje.

Razpisnik si pridržuje pravico, da lahko javni razpis brez kakršnih koli posledic razveljavi ali razdeli le del razpisanih sredstev. 

3. Pogoji, ki jih morajo izpolnjevati izvajalci:
Na javnem razpisu o sofinanciranju kulturne dediščine lahko kandidirajo društva in zveze društev, ki izpolnjujejo naslednje pogoje:
Pod točko 2.a.:
· v okviru svoje dejavnosti morajo imeti registrirano tudi dejavnost s področja kulturne dediščine;
· imajo sedež v občini Medvode;
· delujejo najmanj eno leto;
· imajo urejeno evidenco o članstvu;
· nimajo neporavnanih obveznosti do Občine Medvode.
Pod točko 2.b.:
· objekt na območju občine Medvode mora biti vpisan ali v postopku vpisa v Register kulturne dediščine Republike Slovenije (RKD);
· izvajalec mora biti lastnik ali upravljavec kulturnega spomenika z ustreznim uradnim dokazilom;
· izvajalec mora imeti pridobljene kulturno varstvene pogoje in soglasja Zavoda za varstvo kulturne dediščine.
Pod točko 2.c.:
· fizične in pravne osebe s sedežem v občini Medvode morajo imeti zagotovljene materialne, kadrovske in organizacijske možnosti za izpeljavo prijavljenih projektov.

4. Posebni pogoji javnega razpisa:
· v primeru velikega števila prijavljenih projektov bo komisija določila najvišje število vsebin in programov, za katere lahko posamezni izvajalci pridobijo proračunska sredstva;
· posamezni izvajalci vsebin in programov kulturne dediščine lahko za iste projekte le enkrat letno pridobijo sredstva občinskega proračuna, ne glede na javne razpise in proračunske postavke.

5. Obdobje za porabo sredstev:
Dodeljena sredstva morajo biti porabljena v letu 2021.

6. Razpisni rok:
Rok za oddajo prijave na javni razpis je 15 dni od objave razpisa v Uradnem listu Republike Slovenije. Rok za prijavo začne teči naslednji dan po objavi.

7. Informacije o razpisni dokumentaciji in način oddaje prijave:
Občina Medvode javni razpis objavi na spletni strani www.medvode.si in v razglasnem delu Uradnega lista Republike Slovenije.

Prijavitelji morajo natisnjen kontrolni obrazec vloge vložiti v ovojnico, nanjo nalepiti natisnjen obrazec ovojnica vloge in ovojnico oddati:
· po pošti kot priporočeno pošiljko na naslov: Občina Medvode, Cesta komandanta Staneta 12, 1215 Medvode, ali
· v sprejemni pisarni Občine Medvode.

Za pravočasno se bo štela prijava, ki bo najkasneje zadnji dan roka za oddajo prijav oddana priporočeno na pošto. Prijava, ki bo oddana osebno v sprejemni pisarni Občine Medvode, mora biti oddana najkasneje zadnji delovni dan pred iztekom roka, in sicer v času uradnih ur. 

Prijava mora biti najprej v celoti izpolnjena in oddana v elektronski sistem na spletnem naslovu medvode.tendee.net. Nato vlagatelj natisnjen kontrolni obrazec vloge, podpisan s strani odgovorne osebe in žigosan, odda skladno z besedilom te točke razpisa. Vsa dokazila in priloge morajo biti priloženi v elektronski sistem v skenirani obliki.

Prijava, ki bo izpolnjena in oddana samo v elektronski sistem, izpis s podatki o prijavi pa ne bo poslan skladno z besedilom te točke razpisa, bo zavržena.

Za uvrstitev v postopek izbora za dodelitev sredstev mora vsaka prijava izpolnjevati naslednje pogoje, da se šteje kot popolna: 
· pravilno izpolnjeni obvezni obrazci;
· pravilno izpolnjeni obrazci za področja, za katera kandidirate;
· izjave, oddane prek elektronskega sistema;
· obvezna dokazila in druge priloge, skenirane ter oddane preko elektronskega sistema; 
· prijavne obrazce je treba izpolnjevati natančno po obrazcu in v slovenskem jeziku;
· prijava oddana v roku in na način, ki je določen v tej točki besedila razpisa.

8. Osebe pooblaščene za dajanje informacij o javnem razpisu:
Dodatne informacije o javnem razpisu lahko izvajalci dobijo v Oddelku za splošne, premoženjsko pravne in družbene zadeve Občine Medvode, prek telefonske številke 01-361-95-41 (Teja Zajec).

9. Obravnava prijav in rok, v katerem bodo izvajalci obveščeni o izidu javnega razpisa:
Merila, po katerih se izberejo izvajalci programov kulturne dediščine v letu 2021, so določena v Pravilniku o sofinanciranju kulturne dediščine (Uradni list RS, št. 67/04 in 105/13).

Odpiranje prispelih prijav in postopek javnega razpisa bo vodila komisija, ki jo imenuje župan Občine Medvode. Komisija bo pri odpiranju prijav, skladno z Zakonom o splošnem upravnem postopku (Uradni list RS, št. 24/06 – uradno prečiščeno besedilo, 105/06 – ZUS-1, 126/07, 65/08, 8/10, 82/13 in 175/20 - ZIUOPDVE), iz nadaljnjega postopka izločila vse prepozno prispele prijave. Izvajalci, ki bodo oddali nepopolno prijavo oziroma prijavo s pomanjkljivo dokumentacijo, bodo pozvani, da jo v roku osmih (8) dni dopolnijo. Prijave izvajalcev, ki v roku ne bodo dopolnjene, bodo zavržene. Prav tako bodo zavrnjene vse prijave, ki ne bodo izpolnjevale osnovnih pogojev, določenih v besedilu javnega razpisa, razpisne dokumentacije in določb pravilnika. 

Razpisnik bo opravil izbiro najkasneje v 45 dneh po izteku roka za oddajo prijav. Izvajalci bodo s sklepom obveščeni o izidu javnega razpisa. Z izbranimi izvajalci bo župan Občine Medvode sklenil pogodbe o sofinanciranju programov kulturne dediščine v letu 2021.

